**Эпĕ – вĕрентекен, çавăнпа мухтанатăп**

**Эссе**

Эпĕ Чăваш Республикин Елчĕк округěнчи Çирĕклĕ Шăхалĕнчи вăтам шкулта вĕрентекен пулса ĕçлетĕп.

 Вĕрентекен! Мĕн чухлĕ ырă пĕлтерĕш, мĕн чухлě пархатарлă кăмăл вěт – ха çак ăнлавра. Пиртен кашниех чун панă амăшĕсемпе тан хăйсене пурнăç çулĕ çине çавăтса тухнă ăш пиллĕ учительсене савса куç тĕлне тăвать, чĕрисенче упрать. Вĕсен ырми-канми тăрăшулăхĕпе, куллен-кун пĕлÿ парса ÿстернипе ырра хаклама, ырра темрен те мала хума пиçĕхсе, тараватланса çитĕннĕ эпир пурте.

 Шăпа мана вĕрентекен пулма пиллерĕ. Эпĕ И.Н.Ульянов ячĕллĕ Чăваш патшалăх университетĕнчен вĕренсе тухнăранпа 35 çул ытла ачасене чăваш чĕлхипе литературине вĕрентетĕп. Чун туртăмĕ мана темěнле асамлă хăватпа çак çул-йĕрпе илсе кайнă. Алла диплом илсенех эпĕ анне чĕлхине вĕрентекен мĕн тери яваплă профессине, тен, ăнкарсах та çитереймен пулĕ. Каярах çеç, ĕç опычĕ ӳссе пынă май, çĕнĕ ĕç мелĕсене алла илсе пынăçемĕн тăван чĕлхене вĕрентни мана савăнăç кӳнине, пурнăçра эпĕ тĕрĕс професси суйланине çирĕплетсе пачĕ.

Маншăн тăван чĕлхене вĕрентессинчен пархатарлă ĕç çук та пек туйăнать. «Чи кирлĕ, чи хисеплĕ предмет вăл – тăван чĕлхе. Унта Тăван çĕр-шыв, пурнăç, тăван халăх, унăн ĕмĕчĕ, телейĕ», – тенĕ пирĕн мухтавлă ентешĕмĕр Г.Волков.

Тăван чĕлхе – анне чĕлхи. Асаттесен пилĕ, асаннесен тупи, кукамайсен пехилĕ, кукаçисен тилмĕрĕвĕ, анне юрри, атте ÿкĕчĕ, аппа такмакĕ, пичче вĕрентĕвĕ, шăллăм тавĕ, йăмăкăн ачашлăхĕ, хурăнташсен, кÿршĕсен ырă кăмăлĕ…

« Халăхaн ăс-тăнěпе унăн пěтěм тěнче курăмне тăван чěлхе чун парать. Тăван чěлхесěр чăн-чăн пěлӳ çук», - тесе пилленě вeрентекенěмěр Иван Яковлевич Яковлев. Пиллě çын телейлě теççě.

 Ăслă çыннăмăрăн сăмахěсем паян та хакне çухатман. Тăван чěлхе - тăван халăхăн нихçан иксěлми ăс-тăн çăл куçě. Çак çăл куçран тумламăн- тумламăн мěн ачаранпах вaй илсе ӳсетпěр. Аннен кăкăр сěчěпе пěрле унăн ачаш та лăпкă сасси пирěн хăлхана сăпка

 юррине илсе çитернě… Тăван сасăран, тăван чěлхерен пирěн ăс-тăн аталанма пуçланă. Ачалăхра ăса хывăнни вара яланлăхах юлать.

Вырăссен чаплă педагогě К.Д.Ушинский калашле, «тăван сăмах – чаплă педагог».

Çав вăхăтрах тăван чĕлхе вăл – нацин тĕп палли те. Атте-анне чĕлхи мăн асаттесемпе-асаннесен тертлĕ пурнăçĕ-шăпи çинчен аса илтерсе тăрать, хамăр пуласлăх çинчен шухăшлаттарать.

 Тăван чĕлхе ачасене пĕлÿ пама пулăшать, унпа пĕрлех вĕсен ăшри туйăмне, кăмăл-сипете, ыр кăмăллăха аталантарать. Вăл тавралăхри илеме курма, тăван халăхăн паттăр

ывăл-хĕрĕсен ĕçĕ-хĕлĕпе паллашма, халăхсен туслăхне хисеплеме, аслисен ырă ĕçĕсене малалла тăсма мĕн пĕчĕкрен хăнăхтарса пырать.

Вĕрентекенсем умĕнчи чи пысăк задачăсенчен пĕри – кашни ачара ( çав шутра ачасен ашшĕ – амăшĕсенче те) наци мăнаçлăхне вăратса хамăр чăваш пулнине туйтарасси.

 Ку ĕç - ачамăрсенчен чăн - чăн чăваш çынни тăвасси пĕрре те çăмăл мар. Кашни ачара чăваш çыннин ырă енĕсене: ĕçченлĕхе, сăпайлăха, чăтăмлăха, тăрăшулăха, тараватлăха, ыркăмăллăха, сапăрлăха аталантарас тесен питĕ нумай ĕçлемелле, хăвăн та ачасемшĕн ырă тĕслĕх пулмалла. Çавăнпа та ачасем ырă чунлă та пархатарлă çитĕнччĕр тесен пирĕн вĕсене кулленех хавхалантарса пымалла.

Шкул вĕрентекенсемшĕн иккĕмĕш кил. Хăйне евĕр тĕлĕнмелле тĕнче тесен те йăнăш мар. Ку тĕнчере кашни кун пирĕн пурнăçа мĕн те пулин çĕннипе, кăсăклипе килсе кĕрет. Кунта тунсăхлама та, вăхăта ахаль ирттерме те май çук. Яланах васкамалла, ĕлкĕрмелле, ачасемшĕн интереслĕ çын пулмалла, вĕсене хăвăн хастарлăхна, пултарулăхна, ăс-тăнна пама тăрăшмалла, пурнăçпа тан утмалла, вĕресе тăмалла, яланах çĕннине шырамалла.

Вĕрентĕве кăсăклăрах, илĕртÿллĕрех йĕркелес тесе ырми-канми шыравра кун кунласа çĕр çĕрлет те ěнтě педагог шкулта.

Вĕрентекен сăнарĕ хама вĕрентнĕ учительсенченех калăпланнă пулмалла. Эпě хама вěрентнě С.Сазонова, Г.Карсакова, О.Сазонов, Ю.Никифорова, Е.Захарова ячĕсене яланах ăшă кăмăлпа аса илетĕп.

 Питĕ лайăх учительсем вĕрентнĕ пире.

 Пĕрремĕш вĕрентекен Софья Гурьевна тăван анне пек ырăччĕ. Тирпейлĕ çÿçне пуç йĕри -тавра кăшăлласа тыттарнăскер, пирĕн çине ăслă та ăшă куçĕсемпе пăхса илетчĕ те лăпкă сасăпа урок пуçлатчĕ. Çапла кунсерен пĕрремĕш вĕрентекен пулăшнипе эпир пĕлÿ тĕнчин вăрттăнлăхĕсене тĕпчеттĕмĕр. Вулама-çырма, шутлама çеç мар, усалпа ырра уйăрма та, тăван тавралăх илемне курма та вĕрентнĕ пире Софья Гурьевна.

Шутсăр хисеплеттĕм эпĕ вĕрентекенĕме. Мана вăл тĕнчери чи ăслă çын пек туйăнатчĕ. Нихăçан та сас хăпартмастчĕ, вăрçмастчĕ пире. Яланах ырă канаш - сĕнÿ пама, йывăр вăхăтра пулăшма - йăпатма пĕлетчĕ.

 «Вĕренни хăвăршăн. Вĕренме нихăçан та ан ÿркенĕр», - тетчĕ вăл пире час - часах, ěçе тĕплĕ тума хистетчĕ.

 Çирĕклĕ Шăхальти шкулта вырăс чĕлхипе литературине вĕрентнĕ Елизавета Мартерьевна Захарова урокĕсене те паянхи пек ас тăватăп. Класс тулашĕнчи вулав

урокĕсем, вырăс писателĕсен произведенийĕсем – «Горячий снег», «А зори здесь тихие», «Поднятая целина», «Гроза», «Вишневый сад», «Повесть о настоящем человеке» - пурте асра тăрса юлнă.

 Хам вĕрентекен пулса тăрăшма тытăнсан нумай çул хушши ачасене вĕрентекен опытлă педагогсемпе юнашар ĕçлеме тÿр килчĕ. Хăвăлçырма шкулĕнчи Я.Сазонов,

Çирĕклĕ Шăхаль шкулĕнчи Чăваш АССР тава тивĕçлĕ вĕрентекенĕ О.Осипова, çавăн пекех В.Краснова, М.Емельянов, Т.Шелтукова, С.Шелтуков, Р.Федорова педагогсенчен эпĕ нумай кирлине, усăллине вĕреннĕ.

 Халĕ эпě хам та ĕç умне тăн-тăн, çирĕппĕн тăнă вĕрентекен, ĕç вăрттăнлăхĕсене пĕлсе-тĕпчесе, ăша илсе, çав ĕçех тепĕр ÿсемрисене хăнăхтарса пыракан, кирлĕ чухне вĕсенчен те вĕренсе пыракан. Çулсем иртнě май шкулта ěçлесе çакна ăнлантăм: ачасен юратăвне, хисепне çĕнсе илес тесен вĕрентекенĕн вĕçĕмсĕр, пурнăç уттинчен, кун-çул таппинчен юлмасăр вĕренмелле. Унсăр пуçне ача чунне ăнланмалла, хăвна ун вырăнне лартса пăхмалла. Урокра вěрентекен теори материалĕ ачасемшĕн кичем ан пултăр тесен çăмăл та ансат чĕлхепе калаçмалла. Ку та çителěксěр - ха. Ачасен тăван чĕлхене юратса вĕренес туртăмĕ пултăр, чĕлхене лайăхрах, тарăнрах пĕлес туйăм çуралтăр тесен вĕренекенсене

 кăсăклантарма, илĕртме те пĕлес пулать. Пĕр ачине кăткăсрах ĕç кирлĕ, теприне – шăл çемми, виççĕмĕшĕ вулама юратмасть, анчах, калăпăр, ÿкерме килĕштерет. Кашни ача уйрăмлăхĕсене, хăй евĕрлĕхне шута илсе ĕçлемелле вěрентекенěн.

 Паян ачасене тăван чĕлхемĕре юратма вĕрентесси пĕтĕмпех чăваш чĕлхипе литературине вĕрентекенрен килет. Тăван чĕлхемĕре юратма вĕрентесси вара чăваш чĕлхин фонетикине, лексикине морфологипе грамматикине, синтаксисне вĕрентесси анчах мар, ачасенче чăвашлăх туйăмне аталантарасси те пулса тăрать. Ачасене пĕлӳпе воспитани парас ĕçре мана халăх педагогики пулăшса пырать. Пирĕн ватă асатте-асаннесем хăйсен ачисене халăх вĕрентĕвĕ çине таянса ӳстернĕ. Нумай калаçса ларма ĕлĕк вăхăт та пулман. Кĕскен те ăслă каланă: «Аçу-аннӳне хисепле, хăвнах ырă пулĕ», «Ӗç çĕклет, ӳркев ӳкерет»,

«Паян тумалли ĕçе ырана ан хăвар», «Пуçра ăс пултăр, алăра ĕç пултăр». Çак сăмахсене пур ача та ас туса юлать – сăмаха витĕмлĕ калама пĕлни çеç кирлĕ. Çак иксĕлми пуянлăхăн пĕлтерĕшне пирĕн асаттесемпе асаннесем ăруран ăрăва çитерме тăрăшнă.

 Çамрăк ăрăва тăван халăх майлă çитĕнтересси вăл - чи сăваплă ĕç. Ача ÿссе çитсен специальноçĕпе кам пулни мар, кулленхи пурнăçра мĕнле чунлă çын пулни малти вырăнта тăтăр. Çамрăкки вĕрентěр,вăйпитти ĕçлетěр, ватти ăс патăр. Чăваш чĕлхипе литературине вěрентнě май эпě ачасене сывă пурнăç йĕркипе пурăнма вĕрентес, ăс-хакăлпа этеплĕх енчен сывă пулма, Ырă тата Хитре, Пĕлÿ тата Шанчăк ăнлавсем патне туртăнма хавхалантарас проблемăна тĕп вырăна хуратăп. Ача-пăчана мĕн пĕчĕкрен ашшĕ-амăшне, ваттисене хисеплеме, вĕсен умĕнчи тивĕçе туйма вĕрентмелле. Пурнăç йывăрлăхĕпе чăрмавĕсене тивĕçлĕ çĕнтерес тесен шанма, ĕмĕтленме, чăтма, каçарма тата юратма вĕренмелле.

 Тăван çĕр-шыв аталанăвĕ, наци чĕрĕлĕвĕ – пĕтĕмпех çамрăк ăрăвăн ăс-тăн пултарулăхĕнчен, чун çирĕплĕхĕнчен килет. Мĕнле ăру çитĕнтеретпĕр? Пирĕн хыççăн кам килĕ? Çак ыйтусем пěрре те канăç памаççĕ мана.

Вěрентекен тивĕçě маншăн çамрăк ăрура наци мăнаçлăхне вăратса вĕсенчен Чăваш çĕр-шывне чапа кăларма пултаракан, унăн пуласлăхĕшĕн тăрăшакан чăн-чăн

патриотсем çитěнтересси пулса тăрать. Çак пархатарлă ĕç мĕнле пулса пырасси эп мĕнле ĕçленинчен, тăрăшнинчен, мана шанса панă тивĕçе яваплăха туйса пурнăçланинчен, эпě хамăн гражданла позицие тĕрĕс ăнланнинчен те килет вěт - ха.

Тăван чěлхене вěрентме питě килěшет мана. Тăван чĕлхене иксĕлми юратни вара хамăн ĕçе те юратма хистет. «Чăн пĕчĕккĕ ĕçе те пит пикенсе, юратса ĕçлĕр… Юратса тусан чи пĕчĕкçĕ ĕçе те чаплăлантарса яма, усă паракан тума пулать. Лăпкă чунпа килĕшсе вăй хунă пур ĕç те телейлĕ пулать, ăнса малалла пырать…», – тенĕ чăваш халăхне çутта кăларакан И.Яковлев. Çак сăмахсем маншăн тахçанах пурнăç девизĕ вырăнне пулса тăнă

Кашни кун ман çине темиçе мăшăр куç тинкерсе пăхать. Çав куçсенче – Раççейĕн, Чăваш çĕршывĕн пуласлăхĕ…

Эпě вěрентекен пулнипе мăнаçланатăп. Ман чун-чĕрере мĕн пурри – йăлтах ачасем валли.